Вось і скончыліся апошнія бесклапотныя летнія канікулы. Наперадзе апошні год навучання ў школе, экзамены, паступленне ў навучальную ўстанову. З нецярплівасцю чакала сустрэчы пасля адпачынку з сябрамі, аднакласнікамі, настаўнікамі і са школьным садам. Так, так, я не памылілася, калі пішу гэтыя радкі. Мая любоў узнікла з першага дня паступлення ў нашу школу. Мяне ўразіў сад сваёй велічнасцю, прыгажосцю, ціхай задумленнасцю. У розныя поры года сад мае свае адметнасці і непаўторнасць. Вясною дрэвы хочацца параўнаць з цнатліваю нявестаю ў багатым белым убранні, летам — з сакавітай жанчынаю ў пару свайго сталення, восенню — з багатай заможнай гаспадыняй, а зімою — са спрацаванай спадарыняй, якая годна адпачывае пасля нялёгкай і плённай працы.